CELEX: 32018R1259
Language: hr
Date: 2018-09-20 00:00:00
Title: Uredba Komisije (EU) 2018/1259 оd 20. rujna 2018. o izmjeni Uredbe (EU) br. 873/2012 o prijelaznim mjerama koje se odnose na Unijin popis aroma i sirovina utvrđen u Prilogu I. Uredbi (EZ) br. 1334/2008 Europskog parlamenta i Vijeća, a u pogledu produženja prijelaznog razdoblja iz članka 4. u pogledu arome „koncentrat arome roštilja (biljni)” (FL br. 21.002) (Tekst značajan za EGP.)

21.9.2018   
               
               
                  HR
               
               
                  Službeni list Europske unije
               
               
                  L 238/28
               
            
         UREDBA KOMISIJE (EU) 2018/1259
         оd 20. rujna 2018.
         o izmjeni Uredbe (EU) br. 873/2012 o prijelaznim mjerama koje se odnose na Unijin popis aroma i sirovina utvrđen u Prilogu I. Uredbi (EZ) br. 1334/2008 Europskog parlamenta i Vijeća, a u pogledu produženja prijelaznog razdoblja iz članka 4. u pogledu arome „koncentrat arome roštilja (biljni)” (FL br. 21.002)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1334/2008 Europskog parlamenta i Vijeća od 16. prosinca 2008. o aromama i nekim sastojcima hrane s osobinama aroma za upotrebu u i na hrani, te o izmjeni Uredbe Vijeća (EEZ) br. 1601/91, uredbi (EZ) br. 2232/96 i (EZ) br. 110/2008 te Direktive 2000/13/EZ (1), a posebno njezin članak 25. stavak 3.,
         uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 5.,
         budući da:
         
                     (1)
                  
                  
                     Uredbom (EZ) br. 1334/2008 utvrđuje se Unijin popis aroma i izvornih sirovina odobrenih za upotrebu u i na hrani te uvjeti za njihovu upotrebu.
                  
               
                     (2)
                  
                  
                     Provedbenom uredbom Komisije (EU) br. 872/2012 (3) donesen je popis aromatičnih tvari te je taj popis uvršten u dio A Priloga I. Uredbi (EZ) br. 1334/2008.
                  
               
                     (3)
                  
                  
                     Provedbenom uredbom (EU) br. 872/2012 u Prilog I. Uredbi (EZ) br. 1334/2008 uvršteni su i dijelovi B („Aromatični pripravci”), C („Toplinski obrađene arome”), D („Prekursori aroma”), E („Ostale arome”) i F („Sirovine”). Dijelovi od B do F toga Priloga odgovaraju kategorijama aroma i izvornih sirovina iz članka 9. točaka od (b) do (f) Uredbe (EZ) br. 1334/2008. Dijelovi od B do F ne sadržavaju navode.
                  
               
                     (4)
                  
                  
                     Uredbom Komisije (EU) br. 873/2012 (4) utvrđen je niz prijelaznih mjera u trenutku prvog utvrđivanja Unijina popisa aroma.
                  
               
                     (5)
                  
                  
                     Uredbom (EU) br. 873/2012 utvrđeno je da se zahtjevi za odobrenje aroma i sirovina iz članka 9. točaka od (b) do (f) Uredbe (EZ) br. 1334/2008 podnose Komisiji u skladu s Uredbom (EZ) br. 1331/2008 najkasnije do 22. listopada 2015. Također je utvrđen prijelazni period za hranu kojoj se te arome dodaju, u očekivanju ocjene podnesenih zahtjeva od strane Europske agencije za sigurnost hrane („Agencija”).
                  
               
                     (6)
                  
                  
                     Zahtjev za odobrenje arome „koncentrat arome roštilja (biljni)” (FL br. 21.002), koja pripada kategoriji iz članka 9. točke (e) „druge arome”, podnesen je u skladu s člankom 3. Uredbe (EU) br. 873/2012 dana 20. listopada 2015.
                  
               
                     (7)
                  
                  
                     Agencija je 5. listopada 2017. od podnositelja zahtjeva zatražila da do 5. kolovoza 2018. dostavi dodatne znanstvene informacije i toksikološke studije. Podnositelj zahtjeva izvijestio je Komisiju i Agenciju da je provedba zatraženih studija u tijeku kako bi se zatražene informacije dostavile u roku.
                  
               
                     (8)
                  
                  
                     U slučaju da se zatražene informacije ne dostave u utvrđenom roku, radi pravne sigurnosti trebalo bi primijeniti članak 3. stavak 4. Uredbe (EZ) br. 1331/2008 u cilju završetka zajedničkog postupka za ažuriranje popisa Zajednice.
                  
               
                     (9)
                  
                  
                     U skladu s ciljevima Uredbe (EZ) br. 1334/2008, kako bi se do dovršetka ocjene Agencije osigurala pravna sigurnost u pogledu hrane kojoj je dodana aroma „koncentrat arome roštilja (biljni)” (FL br. 21.002), primjereno je za navedeni zahtjev privremeno produžiti prijelazni period iz članka 4. Uredbe (EU) br. 873/2012.
                  
               
                     (10)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            
               1.   U članku 4. Uredbe (EU) br. 873/2012 dodaje se novi stavak 2.:
               
                  
                     „2.   Hrana koja sadržava aromu ‚koncentrat arome roštilja (biljni)’ (FL br. 21.002) iz kategorije ‚druge arome’ i koja je zakonito stavljena na tržište ili označena prije 22. travnja 2020. smije se prodavati do isteka najkraćeg roka trajnosti ili roka uporabe. Ako se informacije koje je zatražila Agencija ne dostave do 5. kolovoza 2018. postupak rješavanja zahtjeva za odobrenje bit će okončan u skladu s člankom 3. stavkom 4. Uredbe (EZ) br. 1331/2008.”
                  
               
            
            
               2.   Izvorni stavak članka 4. postaje stavak 1.
            
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 23. travnja 2018.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 20. rujna 2018.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 354, 31.12.2008., str. 34.
         
         
            (2)  SL L 354, 31.12.2008., str. 1.
         
         
            (3)  Provedbena uredba Komisije (EU) br. 872/2012 od 1. listopada 2012. o donošenju popisa aromatičnih tvari utvrđenih Uredbom (EZ) br. 2232/96 Europskog parlamenta i Vijeća, o njegovom unošenju u Prilog I. Uredbi (EZ) br. 1334/2008 Europskog parlamenta i Vijeća i o stavljanju izvan snage Uredbe Komisije (EZ) br. 1565/2000 i Odluke Komisije 1999/217/EZ (SL L 267, 2.10.2012., str. 1.).
         
            (4)  Uredba Komisije (EU) br. 873/2012 od 1. listopada 2012. o prijelaznim mjerama koje se odnose na Unijin popis aroma i sirovina utvrđen u Prilogu I. Uredbi (EZ) br. 1334/2008 Europskog parlamenta i Vijeća (SL L 267, 2.10.2012., str. 162.).